Ir-Regolament tal-Kummissjoni (KEE) Nru 1715/97
tat-3 ta' Settembru 1997
li jidderoga mir-Regolament (KEE) Nru 2454/93 f'dak li għandu x'jaqsam mal-kunċett ta' prodotti li joriġinaw użati għall-iskopijiet ta' l-iskema ta' preferenzi ġeneralizzati biex tittieħed inkonsiderazzjoni s-sitwazzjoni speċjali fin-Nepal rigward l-esportazzjonijiet ta' ċerti tessuti lejn il-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganali tal-Komunità [1], kif emendat l-aħħar bir-Regolament (KE) Nru 82/97 tal-Parlament Ewropew u tal-Kunsill [2], u b'mod partikolari l-Artikolu 249 tiegħu,
Wara li kkunsidrat ir-Regolament tal-Kummissjoni (KEE) Nru 2454/93 tat-2 ta' Lulju 1993 li jesiġi d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità [3], kif emendat l-aħħar bir-Regolament (KE) Nru 1427/97 [4], u b'mod partikolari l-Artikolu 76 tiegħu,
Billi, bir-Regolament tal-Kunsill (KE) Nru 3218/94 tad-19 ta' Diċembru 1994 li japplika skema ta' erba' snin għal tariffi preferenzjali ġeneralizzati (1995 sa l-1998) f'dak li għandu x'jaqsam ma' prodotti industrijali li joriġinaw minn pajjiżi li għadhom jiżviluppaw [5], kif emendat l-aħħar bir-Regolament tal-Kummissjoni (KE) Nru 998/97 [6] il-Komunità tat preferenzi bħal dawn lin-Nepal;
Billi l-Artikoli 67 et seq. tar-Regolament (KEE) Nru 2454/93 jistabbilixxi d-definizjoni tal-kunċett ta' prodotti li joriġinaw li għandu jintuża għall-iskopijiet ta' tariffi preferenzjali ġeneralizzati; billi l-Artikolu 76 tar-Regolament jipprovdi b'dana kollu, għal derogi minn dawk id-dispożizzjonijiet favur il-pajjiżi l-anqas żviluppati li jibbenefikaw mill-GSP li jissottomettu talba approprjata għal dak l-iskop lill-Komunità;
Billi l-Gvern tan-Nepal applika għal deroga bħal dik f'dak li għandu x'jaqsam ma' ċerti prodotti tat-tessuti; billi fuq it-talba tal-Komunità n-Nepal ipprovda l-informazzjoni addizzjonali ekonomika meħtieġa;
Billi t-talba sottomessa min-Nepal tissodisfa r-rekwiżiti ta' l-Artikolu 76; billi b'mod partikolari l-introduzzjoni ta' kondizzjonijiet kwanitattivi (fuq bażi annwali) li jirriflettu l-kapaċità tas-suq tal-Komunità li jassorbu prodotti min-Nepal, il-kapaċità ta' l-esportazzjoni min-Nepal u l-ispostament kummerċjali attwali reġistrat huwa tali li ma jħallix li ssir ħsara għat-taqsimiet korrespondenti fl-industrija tal-Komunità;
Billi sabiex tiġi mħeġġa l-kooperazzjoni reġjonali fost pajjiżi benefiċjarji huwa mixtieq li jkun hemm dispożizzjoni li l-materja prima li tintuża fin-Nepal fil-kuntest ta' din id-deroga għandha toriġina minn pajjiżi li għandhom x'jaqsmu ma' l-Għaqda tal-Ġnus tax-Xlokk ta' l-Asja (Asean) (bl-eċċezzjoni ta' Mijanmar), l-Għaqda ta' Kooperazzjoni Reġjonali tax-Xlokk ta' l-Asja (SAARC) jew il-Konvenzjoni ta' Lomé;
Billi kull talba sabiex tiġi estiża l-applikazzjoni tad-deroga minbarra l-kwantitajiet stabbiliti għandha tiġi kkunsidrata b'konsultazzjoni ma' l-awtoritajiet tan-Nepal;
Billi d-deroga ma tista' f'ebda każ tkun applikabbli wara l-31 ta' Diċembru 1998, meta l-iskema kurrenti ta' preferenzi ta' tariffi ġeneralizzati għall-prodotti industrijali tkun skadiet;
Billi l-miżuri stabbiliti f'dan ir-Regolament huma konformi ma' l-opinjoni tal-Kumitat tal-Kodiċi Doganali (Sezzjoni ta' l-Oriġini),
ADOTTAT DAN IR-REGOLAMENT:
L-Artikolu 1
1. B'deroga mill-Artikolu 67 et seq. tar-Regolament (KEE) Nru 2454/93, il-prodotti mniżżla fl-Anness ta' dan ir-Regolament li huma manifatturati fin-Nepal minn drapp minsuġ (oġġetti minsuġa) jew ħjut (oġġetti maħduma bil-labar) importati f'dak il-pajjiż u li joriġinaw minn pajjiż li jappartieni għall-Għaqda tal-Ġnus tax-Xlokk ta' l-Asja (Asean) (bl-eċċezzjoni ta' Mijanmar), l-Għaqda ta' Kooperazzjoni Reġjonali tax-Xlokk ta' l-Asja (SAARC) jew il-Konvenzjoni ta' Lomé għandhom ikunu meqjusa bħala li joriġinaw min-Nepal skond l-arranġamenti stabbiliti hawn taħt.
2. Għall-iskopijiet tal-paragrafu 1, il-prodotti għandhom ikunu meqjusa li joriġinaw mill-Asean jew mis-SAARC meta dawn ikunu miksuba minn dawn il-pajjiżi skond ir-regoli ta' l-oriġini stabbiliti fir-Regolament (KEE) Nru 2454/93, jew li joriġinaw minn pajjiżi benefiċjarji tal-Konvenzjoni ta' Lomé meta jkunu miksuba minn dawn il-pajjiżi skond ir-regoli ta' l-oriġini stabbiliti fil-Protokoll Nru 1 tar-Raba' Konvenzjoni ACP-KEE [7].
3. L-awtoritajiet kompetenti tan-Nepal għandhom jintrabtu li jieħdu l-miżuri kollha meħtieġa biex jassiguraw konformità mad-dispożizzjonijiet tal-paragrafu 2.
L-Artikolu 2
Id-deroga stabbilita fl-Artikolu 1 għandha tkun applikabbli għall-prodotti, impurtati fil-Komunità min-Nepal matul il-perjodu ta' bejn l-1 ta'Awissu 1997 u l-31 ta' Diċembru 1998, sal-kwantitajiet annwali elenkati fl-Anness biswit kull prodott.
L-Artikolu 3
Il-kwantitajiet li hemm referenza għalihom fl-Artikolu 2 għandhom ikunu amministrati mill-Kummissjoni, li tista' tieħu kull miżura amministrattiva approprjata sabiex tassigura li dawn ikunu amministrati b'effiċjenza.
Meta importatur jippreżenta dikjarazzjoni għar-rilaxx għal ċirkolazzjoni ħielsa f'xi Stat Membru, u japplika biex jieħu vantaġġ mid-dispożizzjonijiet ta' dan ir-Regolament, u d-dikjarazzjoni tiġi aċċettata mill-awtoritajiet doganali, l-Istat Membru inkwstjoni għandu jinnotifika lill-Kummissjoni u jieħu ammont korrispondenti għall-ħtiġiet tiegħu.
Talbiet għat-teħid, li jindikaw id-data meta d-dikjarazzjonijiet ġew aċċettati, għandhom jintbagħtu mingħajr dewmien lill-Kummissjoni.
It-teħid għandu jingħata mill-Kummissjoni b'referenza għad-data li fiha l-awtoritajiet doganali ta' l-Istat Membru kkonċernat ikunu aċċettaw id-dikjarazzjoni għal rilaxx f'ċirkolazzjoni ħielsa, sal-limitu li l-bilanċ disponibbli jkun jippermetti.
Jekk Stat Membru ma jagħmilx użu mill-ammont meħud huwa għandu malajr kemm jista' jkun jibgħat lura l-kwantità korrispondenti.
Jekk l-ammonti mitluba jkunu akbar mill-bilanċ disponibbli tal-kwantità inkwistjoni, il-bilanċ għandu jkun allokat pro rata fost l-applikanti. Il-Kummissjoni għandha tinforma lill-Istati Membri bit-teħid li jkun sar.
Kull Stat Membru għandu jassigura li l-impurtaturi tal-prodotti inkwistjoni jkollhom aċċess ugwali u kontinwu għall-kwantitajiet sakemm il-bilanċ tal-kwantitajiet relevanti jkun jippermetti.
L-Artikolu 4
Meta t-teħid permess taħt l-Artikolu 3 jlaħħaq għal 80 % tal-kwantitajiet murija fl-Anness, il-Kummissjoni, b'konsultazzjoni ma' l-awtoritajiet tan-Nepal, għandha tikkonsidra jekk ikunx meħtieġ li testendi l-applikazzjoni tad-deroga għal aktar minn dawk il-kwantitajiet.
L-Artikolu 5
Dan li ġej għandu jitniżżel fil-kaxxa numru 4 taċ-ċertifikati ta' oriġini tal-Formola A maħruġa permezz ta' dan ir-Regolament:
"Deroga - Regolament (KE) Nru 1715/97"
L-Artikolu 6
F'każ ta' dubju, l-Istati Membri jistgħu jitolbu kopja tad-dokument li jiċċertifika l-oriġini tal-materjali użati fin-Nepal permezz ta' din id-deroga. Talba bħal din tista ssir fil-ħin tad-dħul f'ċirkolazzjoni ħielsa ta' l-oġġetti li jibbenefikaw mid-dispożizzjonijiet ta' dan ir-Regolament, jew fil-qafas tal-kooperazzjoni amministrattiva stabbilita fl-Artikolu 94 tar-Regolament (KEE) Nru 2454/93.
L-Artikolu 7
Dan ir-Regolament għandu jidħol fis-seħħ fis-seba' jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jkun applikabbli mill-1 ta' Awissu 1997.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-3 ta' Settembru 1997.